Predstavnici parlamentarnih stranaka u RS potpisali su u utorak na sastanku kod predsednice Republike Srpske Željke Cvijanović zajedničku izjavu u kojoj je podvučeno da će RS nastaviti da slavi 9. januar kao Dan Srpske.





Sastanak je organizovan zbog poslednje odluke Ustavnog suda BiH koji je ponovo 9. januar proglasio neustavnim.





Odluka Ustavnog suda BiH koja je donesena preglasavanjem, ocenjena je kao neprihvatljiv politički akt čiji je cilj negacija legaliteta i legitimiteta RS. Izražena je i potreba za jedinstvom u RS kako bi se odbranila njena prava i interesi.





Ocenjeno je da se odlukom Ustavnog suda BiH atakuje na demokratski iskazanu volju na referendumu, koji je u Republici Srpskoj održan 25. septembra 2016. godine, kada su se građani izjasnili da podržavaju da se 9. januar nastavi slaviti kad Dan RS.





- Aktivnosti RS i njenih predstavnika u BiH zavisiće od antiustavnih aktivnosti usmerenih protiv RS. Stoga očekujemo podršku za sprečavanje kršenja Dejtonskog sporazuma zbog čega mogu nastupiti ozbiljne posljedice po teško uspostavljeni mir i stabilnost u BiH – zaključuje se u zajedničkoj izjavi.





Nakon sastanka predsednica RS je izjavila da je jedinstveno opredeljenje svih političkih faktora u Srpskoj da Republika Srpska nastavi slaviti 9. januar i da je to istorijska činjenica, i nije u mandatu Ustavnog suda BiH da odlučuje o tome.





Ona je ocenila i da su "odnosi unutar BiH postali nepodnošljivi", te podsetila na ranija osporavanja grba i himne Republike Srpske.











- Ovo što se dešava za Dan RS je jedan od političkih napada usmeren na političku strukturu i sistem Srpske, njeno nacionalno biće, identitet i ustavni kapacitet – kazala je Cvijanović.





Ona je navela i da se Ustavni sud BiH u svojoj odluci poziva na član koji je ne postoji u Ustavu BiH.





- Pokazali su toliko neprofesionalnosti i površnosti. Ustavni sud BiH je počeo da postepeno preuzima ulogu koju je ranije ovde činio OHR – kazala je Cvijanović.

Ona nije precizirala koji će eventualno biti naredni koraci, te da li će se Zakona o Danu RS ponovo naći na sednici Narodne skupštine RS.





- Neću objašnjavati tehničke stvari. Imamo odgovore na sva pitanja, ne samo ovo, nego i sva druga koji mogu biti potencijalna pretnja za RS – istakla je Cvijanović.

Komentarisala je i današnji sastanak 12 udruženja iz FBiH koji najavljuju određene inicijative pred međunarodnim institucijama, a na osnovu drugostepene presude Radovanu Karadžiću.





- RS je zaštićena kao ustavna kategorija. Neko stalno podiže političku temperaturu, pokazuje mržnju i netrpeljivost. RS je verifikovana u Dejtonskom sporazumu i ustavu, a ukoliko to ne bi bilo tako, ne možemo govoriti ni o BiH – zaključila je Cvijanović.





Pratite nas i putem iOS i android aplikacije

Predsednica Srpske upriličila je današnji sastanak povodom odluke Ustavnog suda BiH o Danu Republike, a prisustvovali su premijer RS Radovan Višković, predsedavajući Vijeća naroda Republike Srpske Nada Tešanović, predsednici SNSD-a Milorad Dodik, SP Petar Đokić, PDP-a Branislav Borenović, DNS-a Marko Pavić, Ujedinjene Srpske Nenad Stevandić i NDP-a Dragan Čavić, te potpredsednici SDS-a Miladin Stanić i Demosa Spomenka Stevanović.Ustavni sud BiH utvrdio je u petak, 29. marta, da odredba Zakona o Danu Republike Srpske kojom se 9. januar utvrđuje kao Dan Republike nije u skladu sa Ustavom BiH, pri čemu je naglašeno da se ovim ne dovodi u pitanje postojanje samog praznika Dan Republike Srpske